**ชื่อเรื่อง ปัจจัยที่มีผลต่อการแพ้ยาและผลของการเกิดอาการไม่พึงประสงค์**

**จากยาต้านไวรัส เอชไอวี ในโรงพยาบาลบึงกาฬ**

**ผู้วิจัย ภญ.นันทนา เสียงล้ำ E-Mail. nstukata@yahoo.com**

การวิจัยเชิงพรรณนาครั้งนี้ มีวัตถุประสงค์เพื่อศึกษาปัจจัยที่มีผลต่อการแพ้ยาต้านไวรัสเอชไอวีและผลของการเกิดอาการไม่พึงประสงค์จากยาของผู้ป่วยที่รับยาต้านไวรัสเอชไอวี ในโรงพยาบาลบึงกาฬ ในช่วงปี 2550 –เดือนพฤษภาคม พ.ศ.2559 จำนวน 130 คน ขนาดและการสุ่มตัวอย่าง ใช้สูตร ตารางสำเร็จรูป ของเพชรน้อย สิงห์ช่างชัย(2535 : 155) โดยจากประชากรที่เข้ารับการรักษารับยาทั้งหมดในโรงพยาบาล จำนวน 517 คน เครื่องมือที่ใช้ในการวิจัยคือการเก็บข้อมูลโดยใช้แบบสอบถาม ทำการวิเคราะห์ข้อมูลโดยใช้สถิติพรรณนา ได้แก่ จำนวน ร้อยละ ค่าเฉลี่ย ส่วนเบี่ยงเบนมาตรฐาน และสถิติวิเคราะห์ ได้แก่ Chi square test ผลการวิจัยมีดังต่อไปนี้

ผู้ป่วยที่มารับยาต้านไวรัสเอชไอวีเป็นเพศหญิงร้อยละ 56.15 และเพศชายร้อยละ 43.85 ส่วนใหญ่มีอายุอยู่ในช่วง 40-49 ปี และ 30-39 ปี คิดเป็นร้อยละ 44.60 และ 28.50 ตามลำดับ ส่วนใหญ่เริ่มยาที่ปริมาณ CD4 < 350 cell/mm3 ถึงร้อยละ 73.80 และมี ร้อยละ CD4 ≤ 20 CD4 (ร้อยละ 77.70 ) จากผู้ป่วยที่เข้ารับยาต้านไวรัสเอชไอวีรายใหม่จำนวนทั้งสิ้น 130 ราย พบผู้ป่วยที่แพ้ยาทางผิวหนังจนต้องหยุดยา 27 ราย คิดเป็นร้อยละ 20.77 ส่วนใหญ่เกิดจากยา Nevirapine โดยมีระยะเวลาการเกิดผื่นมากในช่วง 14 วันแรก (ร้อยละ 70.37) ส่วนใหญ่เมื่อหยุดยาอาการดีขึ้น ร้อยละ 48.15 (ระดับ D) และให้ยาแก้แพ้แล้วดีขึ้น ร้อยละ 40.74 (ระดับ E) ส่วนร้อยละ 11.11 ต้องรับรักษาตัวนอนในโรงพยาบาล (ระดับ F) และยังพบผู้ป่วยที่เกิดอาการไม่พึงประสงค์จากยาจนต้องเปลี่ยนยา 15 ราย ที่พบมาก คือ ภาวะซีด (Anemia) จากยา AZT 6 ราย(ร้อยละ 40) เกิดภาวะ Nephrotoxicity 3 ราย จาก TDF (ร้อยละ 20) โดยมีระยะเวลาการเกิดอาการไม่พึงประสงค์หลังจากเริ่มยา มากกว่า 30 วัน คิดเป็นร้อยละ 86.67 ส่วนใหญ่เมื่อเกิดอาการไม่พึงประสงค์ดังกล่าว ร้อยละ 53.33 ต้องรับรักษาตัวนอนในโรงพยาบาล (ระดับ F)

ผลทางสถิติพบว่า ในกลุ่มที่มีการแพ้ยาต้านไวรัสเอชไอวีและกลุ่มที่ไม่แพ้ยาต้านไวรัสเอชไอวี ไม่มีความแตกต่างกันอย่างมีนัยสำคัญ ในด้าน เพศ อายุ น้ำหนักตัว (%IBW) จำนวน CD4 และ %CD4 ข้อเสนอแนะจากการศึกษา การติดตามอาการไม่พึงประสงค์จากการใช้ยาต้านไวรัสเอชไอวี ในผู้ป่วยที่เริ่มยาครั้งแรกในช่วง 14 วันแรกต้องให้ความสำคัญในการติดตามการแพ้ยาทางผิวหนัง และให้ความรู้ผู้ป่วยในการสังเกตและเฝ้าระวังการเกิดผื่น และในระยะยาวต้องมีการติดตามอาการไม่พึงประสงค์จากการใช้ยาที่รุนแรง เช่น ติดตามผลทางห้องปฏิบัติการค่า Hct,Hb ในการเฝ้าระวังภาวะซีด (Anemia) จากยา AZT ,ติดตามค่า Cr,CrCl หรือ GFR ผู้ป่วย อย่างสม่ำเสมอ เพื่อป้องกันอันตรายจากยา TDF เป็นต้น โดยการเฝ้าระวังอาการไม่พึงประสงค์จากยาต้านไวรัชเอชไอวี ในทีมสหสาขาวิชาชีพร่วมกันจะทำให้ผู้ป่วยมีความปลอดภัยจากการใช้ยามากขึ้น